Mestská časť Bratislava-Dúbravka

Materiál na 23. rokovanie
Miestneho zastupiteľstva
dňa 8. decembra 2009

N Á V R H

Pravidlá mestskej časti Bratislava-Dúbravka o podmienkach nájmu majetku  a majetku zvereného do správy mestskej časti Bratislava-Dúbravka  Hlavným mestom SR Bratislavou a postupe pri uzatváraní zmlúv o nájme____________________________________________________

Predkladateľ                                                                   Materiál obsahuje:
Ing. Ján Sandtner                                                              1. Návrh uznesenia
starosta                                                                              2. Uznesenie MR zo dňa 24.11.2009
                                                                                          3. Stanovisko komisie
                                                                                              legislatívno-právnej,
                                                                                              mandátovej a hospodárenia 
                                                                                              s majetkom zo dňa 23.11.2009
                                                                                          4. Dôvodovú správu
                                                                                          5. Návrh Pravidlá.....o podmienkach  
                                                                                              nájmu ............                                
                                                                                              a o postupe pri uzatváraní zmlúv o
                                                                                              nájme

Zodpovedný
PhDr. František Guth
prednosta

Spracovateľ
JUDr. Viera Mrázová
vedúca majetkovoprávneho odd.

Návrh uznesenia 

Miestne zastupiteľstvo mestskej časti Bratislava-Dúbravka

schvaľuje 
Pravidlá mestskej časti Bratislava-Dúbravka o podmienkach nájmu majetku  a majetku zvereného do správy mestskej časti Bratislava-Dúbravka  hlavným mestom SR Bratislavou a postupe pri uzatváraní zmlúv o nájme s účinnosťou od 1. januára 2010.

Uznesenie MR
č. 312/2009 z 24.11.2009

Miestna rada
odporúča
miestnemu zastupiteľstvu schváliť Pravidlá o podmienkach prenájmu majetku mestskej časti Bratislava-Dúbravka a majetku zvereného do správy mestskej časti Bratislava-Dúbravka hlavným mestom SR Bratislavou a postupe pri uzatváraní zmlúv o nájme s účinnosťou od 1. januára 2010.

Hlasovanie :	       prítomní : 5        za : 5           proti : 0	  zdržali sa : 0 

Stanovisko komisie legislatívno-právnej, mandátovej a hospodárenia s majetkom zo dňa
23.11.2009:

   Komisia po prerokovaní odporúča  „Návrh Smernice o podmienkach prenájmu majetku mestskej časti Bratislava - Dúbravka a majetku zvereného do správy mestskej časti Bratislava-Dúbravka a postupe pri uzatváraní zmlúv o nájme“ po  zapracovaní pripomienok komisie schváliť materiál na rokovaní MZ so zvážením zapracovania podmienok osobitného zreteľa pri prenájmoch (viď písomné pripomienky). 

Hlasovanie:
Za:		7
Proti:		0
Zdržali sa:	0

D ô v o d o v á   s p r á v a

Národná rada Slovenskej republiky schválila zákon č. 258/2009 Z. z. s účinnosťou od 1. júla 2009, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

Navrhované pravidlá stanovujú záväzný postup a podmienky pri uzatváraní zmlúv o nájme nebytových priestorov, pozemkov a plôch na bytových domoch a iných stavbách vhodných na umiestnenie reklamných pútačov.

Nájom bytov upravuje VZN hlavného mesta SR Bratislava č. 1/2006  o nájme bytov a obytných miestností v zariadeniach určených na trvalé bývanie. Náležitosti zmlúv o nájme nebytových priestorov upravuje zákon č. 116/1990 Zb. o nájme a podnájme nebytových priestorov v znení neskorších predpisov. Náležitosti zmlúv o nájme pozemku alebo zmlúv o nájme plochy na umiestnenie zariadenia na reklamné účely upravuje Občiansky zákonník.

Navrhované pravidlá upravujú postup pri podaní žiadosti o uzatvorenie zmluvy o nájme, uzatvorenie zmluvy o nájme na základe výsledkov obchodnej verejnej súťaže, osobitné podmienky nájmu nebytových priestorov pri rekonštrukcii vykonanej nájomcom, osobitné podmienky nájmu nebytových priestorov – ochranných stavieb CO, osobitné podmienky krátkodobého nájmu nebytových priestorov a pozemkov a osobitné podmienky nájmu pozemkov a plôch vhodných na umiestnenie reklamného zariadenia.

 Uvedený návrh je v súlade so zákonom č. 258/2009 Z. z., ktorým sa mení a dopĺňa zákon č. 138/1991 Zb.  o majetku obcí v znení neskorších predpisov a o zmene a doplnení niektorých     zákonov.

Bratislava, december 2009 

N Á V R H

PRAVIDLÁ

mestskej časti Bratislava-Dúbravka  o podmienkach nájmu majetku   a majetku zvereného do správy mestskej časti Bratislava-Dúbravka hlavným mestom SR Bratislavou a postupe pri uzatváraní zmlúv o nájme.

     Miestne zastupiteľstvo mestskej časti Bratislava-Dúbravka podľa §15 ods.2  písm. c) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov, v súlade s  Čl. 52 Štatútu hlavného mesta Slovenskej republiky Bratislavy (ďalej len „štatút“) a § 9 zákona Slovenskej národnej rady č. 138/1991 Zb. o majetku obcí v znení neskorších predpisov schválilo uznesením č. ......../2009 dňa ........./
2009 tieto Pravidlá mestskej časti Bratislava-Dúbravka o podmienkach nájmu majetku a majetku zvereného do správy mestskej časti Bratislava-Dúbravka a postupe pri uzatváraní  zmlúv o nájme ( ďalej len „pravidlá“ ): 

§ 1
Úvodné ustanovenia

(1) Tieto pravidlá stanovujú záväzný postup a podmienky pri uzatváraní zmlúv o nájme nebytových priestorov,  pozemkov a plôch na stavbách vhodných na umiestnenie reklamných pútačov (ďalej len „plochy na reklamné účely“), ktoré sú  vo vlastníctve mestskej časti Bratislava-Dúbravka (ďalej len „mestská časť“) alebo ktoré sú v zmysle štatútu hlavného mesta SR Bratislava  zverené do správy mestskej časti. 
(2) Pri nájme bytov postupuje mestská časť v súlade so všeobecne záväzným nariadením hlavného  mesta SR Bratislavy č. 1/2006 o nájme bytov a obytných miestností v  zariadeniach určených na trvalé bývanie.
(3) Pri uzatváraní zmlúv o nájme nebytových priestorov postupuje  mestská časť podľa zákona    č. 116/1990 Zb. o nájme a podnájme nebytových priestorov v znení neskorších predpisov. Pri uzatváraní zmlúv o nájme pozemku alebo zmlúv o nájme plochy na umiestnenie zariadenia na reklamné účely postupuje mestská časť podľa  ustanovení Občianskeho zákonníka.

§ 2
Vymedzenie pojmov

(1) Nebytovým priestorom sa na účely týchto pravidiel rozumie miestnosť alebo súbor miestností, ktoré sú podľa rozhodnutia stavebného úradu určené na iné účely ako na bývanie. Nebytovým priestorom nie je príslušenstvo bytu ani spoločný priestor v dome.
(2) Krátkodobým nájmom sa na účely týchto pravidiel rozumie nájom, pri ktorom nájomca neužíva predmet nájmu sústavne, ale len  na určitý čas počas dňa, napr. jednu alebo viac hodín v určené dni počas týždňa.
(1) Pozemkom sa na účely týchto pravidiel rozumie časť zemského povrchu oddelená od  susedných častí hranicou územnej správnej jednotky, katastrálneho územia, zastavaného územia obce, hranicou vymedzenou právom k nehnuteľnosti, hranicou držby alebo hranicou druhu pozemku, alebo rozhraním spôsobu využívania pozemku.
(2) Žiadateľom sa na účely týchto pravidiel rozumie fyzická osoba alebo právnická osoba,  ktorá podala písomnú žiadosť o uzatvorenie zmluvy o nájme  nebytových  priestorov,  pozemku alebo plochy na reklamné účely.
(3) Na účely týchto pravidiel sa mimoriadnou situáciou rozumie obdobie ohrozenia alebo obdobie pôsobenia následkov mimoriadnej udalosti na život, zdravie alebo majetok, ktorá je vyhlásená podľa zákona č. 42/1994 Z. z. o civilnej ochrane obyvateľstva v znení neskorších predpisov.

§ 3
Žiadosť o uzatvorenie zmluvy o nájme

(1) Záujemca o nájom nebytových priestorov, pozemku alebo  plochy na reklamné účely podáva písomnú žiadosť o uzatvorenie zmluvy o nájme do podateľne miestneho úradu mestskej časti Bratislava-Dúbravka  (ďalej len „miestny úrad“).
(2) Záujemca, fyzická osoba napr. podnikateľ priloží ku žiadosti výpis zo živnostenského registra alebo z iného registra. 
(3) Zástupca právnickej osoby priloží k žiadosti aktuálny výpis  z obchodného registra, ak ide o právnickú osobu zapísanú v obchodnom registri alebo iný doklad preukazujúci právnu subjektivitu, ak ide o právnickú osobu, ktorá sa nezapisuje do obchodného registra (napr. zriaďovateľská listina, registrované stanovy, zmluva o spoločenstve, potvrdenie o registrácii).
(4) V prípade, že v mene záujemcu koná splnomocnený zástupca, priloží tento ku žiadosti originál plnej moci. V prípade pochybnosti o pravosti splnomocnenia môže  zodpovedný pracovník žiadať o predloženie plnej moci s osvedčeným podpisom splnomocniteľa.

§ 4
Uzatvorenie zmluvy o nájme

(1) O uzatvorení zmluvy o nájme  so žiadateľom rozhoduje starosta mestskej časti na základe výsledkov obchodnej verejnej súťaže a odporúčajúceho stanoviska vecne príslušnej komisie.
(2) Návrh  zmluvy o nájme predkladá žiadateľovi mestská časť. Navrhnuté zmluvné podmienky musia byť v súlade so všeobecne záväznými právnymi predpismi, Pravidlami mestskej časti Bratislava-Dúbravka o nakladaní s nehnuteľným majetkom  a s nehnuteľným  majetkom zvereným do správy mestskej časti Bratislava-Dúbravka (ďalej len „pravidlá o nakladaní s majetkom”), Zásadami  mestskej časti Bratislava-Dúbravka o hospodárení   s majetkom a s majetkom zvereným do správy mestskej časti Bratislava-Dúbravka ( ďalej len „zásady o hospodárení )  a s týmito pravidlami.
(3)  Návrh zmluvy a zmluvné podmienky je možné upraviť na základe pripomienok žiadateľa, avšak len v rozsahu, ktorý je v súlade s týmito pravidlami, pravidlami nakladania s majetkom, zásadami hospodárenia a nie je v rozpore so záujmami mestskej časti. 
(4) Konečné znenie zmluvy, ako aj súlad dohodnutých zmluvných podmienok s platnými právnymi predpismi a predpismi mestskej časti  potvrdí  vedúci majetkovo-právneho oddelenia miestneho úradu svojím podpisom do ľavého dolného rohu prvej a poslednej strany príslušnej zmluvy. V prípade, že ide o zmluvu osobitného významu, najmä zmluvu, pri ktorej ročné nájomné presahuje sumu 3 500 Eur je zodpovedný vedúci povinný označiť každú stranu všetkých rovnopisov zmluvy v ľavej dolnej časti svojím podpisom. 
(5) Zmluvy o nájme podpisuje za mestskú časť starosta mestskej časti. Zmluvy sú registrované na majetkovo-právnom oddelení miestneho úradu.
(6) Žiadateľ je pri podpise zmluvy povinný preukázať svoju totožnosť, pričom zodpovedný pracovník jeho totožnosť osvedčí a na jednom rovnopise zmluvy, ktorý ostáva mestskej časti, potvrdí osvedčenie totožnosti vpísaním textu:  „totožnosť osvedčená podľa občianskeho preukazu č. ..............“ a pripojí svoje meno a podpis. V prípade, ak zmluvu podpisuje splnomocnenec, pripojí sa originál splnomocnenia k rovnopisu zmluvy, ktorý ostáva mestskej časti.

§ 5
Osobitné podmienky  nájmu nebytových priestorov
pri rekonštrukcii vykonanej nájomcom

(1) V prípade, že nebytové priestory, ktoré sú predmetom nájmu nie sú užívania schopné, môžu sa mestská  časť ( ďalej ako „prenajímateľ“ ) a žiadateľ ( ďalej ako „nájomca“ ) dohodnúť na tom, že nájomca vykoná stavebné úpravy nebytových priestorov za účelom ich prispôsobenia svojim potrebám a účelu, ktorému majú slúžiť. Vzhľadom na to, že niektoré zo stavebných úprav a udržiavacích prác môžu mať charakter trvalého technického zhodnotenia nebytových priestorov, prenajímateľ a nájomca môžu v nájomnej zmluve  dojednať nižšie uvedené podmienky ich realizácie.
(2) Počas vykonávania stavebných úprav a udržiavacích prác, najdlhšie však po dobu 9 mesiacov odo dňa vzniku nájmu,  bude nájomca platiť zvýhodnené nájomné, ktorého výška sa určí tak, aby výnos z takto získaného nájomného pokrýval náklady, ktoré mestská časť znáša podľa zmluvy o výkone správy  resp. zmluvy o spoločenstve ( platba do fondu opráv, odmena za správu a poistné ). V prípade, že takto určená suma bude menšia ako 3 Eur za m2 podlahovej plochy nebytového priestoru ročne,  bude nájomca platiť nájomné v sadzbe  3 Eur za m2 podlahovej plochy nebytového priestoru ročne.
(3) Prenajímateľ a nájomca sa môžu dohodnúť aj na tom, že rozdiel medzi sumou zvýhodneného nájomného a sumou riadneho dohodnutého nájomného bude predstavovať paušálnu náhradu investovaných nákladov, s podmienkou, že nájomca nebude po skončení nájmu žiadnu ďalšiu náhradu uplatňovať.
(4) Nájomca je povinný vykonať stavebné úpravy a udržiavacie práce nebytového priestoru na vlastné náklady bez nároku na ich bezprostrednú náhradu od prenajímateľa. Prenajímateľ sa zaviaže nahradiť nájomcovi vynaložené náklady a to vo výške odsúhlasenej oboma stranami podľa nižšie uvedených zásad. 
(5) Prenajímateľ sa zaviaže poskytnúť nájomcovi náhradu vynaložených nákladov vo forme zľavy z dohodnutej ceny nájmu a to vo výške maximálne  50 %. Táto  zľava bude poskytovaná v rámci dohodnutých platieb nájomného tak, že nájomca bude počas dohodnutého obdobia platiť nájomné znížené o sumu poskytnutej zľavy. Zľava z ceny nájmu bude poskytovaná do času, kým nedôjde k úplnému započítaniu odsúhlasených nákladov a sumy poskytnutých zliav. Poskytnutá zľava z nájomného sa považuje za náhradu investícií vynaložených nájomcom, o ktoré sa zhodnotil prenajatý nebytový priestor. Nájomca je povinný pred začatím stavebných úprav predložiť prenajímateľovi rozpis plánovaných stavebných úprav a udržiavacích prác a  návrh rozpočtu za účelom odsúhlasenia rozsahu stavebných úprav a určenia predbežnej výšky nákladov, ktoré bude znášať prenajímateľ.

(6) Pri určovaní výšky nákladov, ktoré bude znášať prenajímateľ  sa postupuje  podľa nasledovných zásad: 
a)	nájomca bude v plnej výške znášať náklady tých stavebných úprav, ktorými stavebne prispôsobí inak riadne užívania schopnú časť nebytového priestoru výlučne svojim obchodným potrebám, nájomca sa súčasne zaviaže, že nebude od prenajímateľa  náhradu takto vynaložených nákladov požadovať,
b)	prenajímateľ nahradí nájomcovi  náklady tých stavebných úprav a udržiavacích prác, ktoré nespadajú pod režim podľa písmena a) a ktoré budú mať charakter  trvalého technického zhodnotenia nebytového priestoru. Prenajímateľ sa zaväzuje nahradiť  tie náklady, ktoré je s ohľadom  na súčasnú cenovú úroveň použitých stavebných materiálov, stavebných prác a inštalovaných technických zariadení možné považovať za štandardné. Náklady prevyšujúce takto určenú sumu budú strany považovať za náklady nadštandardné, ktoré prenajímateľ  nájomcovi nenahradí. Nájomca sa súčasne zaväzuje, že nebude od prenajímateľa  náhradu dohodnutých nadštandardných nákladov požadovať. 
(7) Nájomca je oprávnený začať vykonávať stavebné úpravy až po uzatvorení vyššie uvedenej  dohody. Počas realizácie stavebných úprav je nájomca povinný prenajímateľa priebežne       informovať o ich priebehu a  umožniť mu za týmto účelom vykonať kontrolu. Nájomca sa   rovnako zaväzuje prizvať zástupcov prenajímateľa na odovzdanie  a prevzatie prác.
(8) V prípade, že stavebné úpravy a udržiavacie práce podliehajú stavebnému povoleniu   nájomca sa zaväzuje bez zbytočného odkladu po odovzdaní a prevzatí prác podať návrh   na vydanie kolaudačného rozhodnutia na príslušný stavebný úrad. Nájomca sa zaväzuje  bez zbytočného odkladu predložiť prenajímateľovi po kolaudácii právoplatné kolaudačné  rozhodnutie stavebného úradu.
(9) Nájomca sa zaväzuje po skončení stavebných úprav predložiť prenajímateľovi  súpis  vykonaných prác, dodávateľské  faktúry ako aj doklady o ich zaplatení, za účelom odsúhlasenia konečnej a záväznej výšky nákladov, ktoré budú zo strany prenajímateľa  nahradené vo forme zľavy z ceny nájmu. Nájomca je povinný strpieť obhliadku nebytových priestorov za účelom odsúhlasenia vykonaných investičných prác. 
(10) V prípade, že nájomný vzťah skončí, skôr ako dôjde k úplnému započítaniu odsúhlasenej   sumy nákladov, zaväzuje sa prenajímateľ zaplatiť nájomcovi rozdiel medzi dohodnutou  výškou nákladov a sumou poskytnutej náhrady nákladov vo forme zľavy z ceny nájmu.  Uvedené neplatí, ak sa nájomca s prenajímateľom o náhrade nákladov dohodli inak. V prípade, že v dôsledku ukončenia súdneho sporu dôjde k zmene vlastníctva predmetu   nájmu, zaväzuje sa nájomca vysporiadať výšku vložených investícií s novým vlastníkom.

§ 6
Osobitné podmienky  nájmu nebytových priestorov -
ochranných stavieb CO
	
(1) V súlade so smernicou o mierovom využívaní ochranných stavieb CO môže mestská časť za nižšie uvedených  podmienok prenechať do nájmu stavbu účelovo určenú ako ochranná stavba CO ( kryt CO ).
(2) Nájomca je povinný v prípade vzniku mimoriadnej situácie bez zbytočného odkladu sprístupniť a uviesť nebytový priestor do takého stavu, aby tento mohol slúžiť na účely príjmu ukrývaných civilných osôb. Za týmto účelom je až do odvolania povinný strpieť obmedzenie výkonu práv nájomcu vyplývajúcich z uzatvorenej  nájomnej zmluvy. 
(3) Nájomca je povinný strpieť výkon kontroly funkčnosti a vybavenia CO úkrytu poverenými zamestnancami prenajímateľa, osobami poverenými  Štábom CO hlavného mesta SR Bratislavy, ako aj zamestnancami úradu povereného výkonom údržby úkrytového fondu.  
(4) V prípade zistenia, že stavebné alebo iné úpravy vykonané nájomcom ohrozujú možnosti využitia nebytových priestorov na účely krytu CO, je nájomca povinný bez zbytočného odkladu, najneskôr do 30 dní od doručenia písomného upozornenia zjednať nápravu. Nájomca nesmie bez vedomia prenajímateľa vymeniť zámky na ktorýchkoľvek dverách  umožňujúcich prístup do krytu CO. V prípade porušenia týchto povinností je prenajímateľ oprávnený od tejto zmluvy odstúpiť a nájomca je povinný zaplatiť zmluvnú pokutu v sume 350 Eur.
(5) Nájomca vezme na vedomie, že za účelom zabezpečenia pohotovosti v stave núdze budú kľúče od všetkých prístupových dverí k dispozícii prenajímateľovi a Štábu CO hlavného mesta SR Bratislavy.

§ 7
Osobitné podmienky  krátkodobého 
nájmu nebytových priestorov a pozemkov

(1) Štatutárny zástupca rozpočtovej, príspevkovej organizácie a obchodnej spoločnosti je oprávnený uzatvoriť zmluvu o krátkodobom nájme nebytových priestorov a pozemkov ( napr. školský dvor )  nachádzajúcich sa v areáli rozpočtovej, príspevkovej organizácie a obchodnej spoločnosti tak, aby tieto boli čo možno najefektívnejšie využité a rozhodnúť o cene nájmu samostatne. Celková dĺžka krátkodobého nájmu však nesmie presiahnuť jeden rok.
(2) Príjmy z krátkodobého nájmu sú príjmami rozpočtovej, príspevkovej organizácie a obchodnej spoločnosti,  pričom o ich použití rozhoduje štatutárny zástupca. 

§ 8
Osobitné podmienky  nájmu pozemkov  a
plôch vhodných na umiestnenie reklamného zariadenia

(1) Za účelom efektívneho využitia majetku poskytuje mestská časť do nájmu aj časti pozemkov a plochy  vhodné na umiestnenie reklamných pútačov  ( napr. oplotenia a stavby) za nižšie uvedených podmienok.
(2) Doba nájmu bude stanovená na  3 roky s tým, že pokiaľ bude nájomca riadne plniť povinnosti vyplývajúce z nájomnej zmluvy, najmä uhrádzať včas nájomné, zaväzuje sa prenajímateľ po uplynutí doby nájmu opätovne a prednostne ponúknuť nájomcovi predmet nájmu do nájmu. 
(3) Nájomcovi sa v nájomnej zmluve uloží povinnosť poskytnúť prenajímateľovi jedenkrát do roka na dobu 1 mesiaca bezplatne reklamné zariadenie umiestnené na predmete nájmu, alebo reklamné zariadenia umiestnené na ktoromkoľvek inom mieste v rámci Bratislavy za účelom umiestnenia reklamy podľa požiadaviek prenajímateľa. Počet bezplatne poskytnutých reklamných zariadení závisí od veľkosti umiestneného reklamného pútača. Prenajímateľ sa zaviaže oznámiť požiadavku na umiestnenia reklamy minimálne päť mesiacov vopred. 
(4) Po skončení nájmu je nájomca povinný uviesť na vlastné náklady predmet nájmu do pôvodného stavu. Nájomca je za týmto účelom povinný najneskôr do 14 dní po skončení nájmu odstrániť reklamné zariadenia, ako aj všetky súčasti potrebné k ich upevneniu.

§ 9
Spoločné, prechodné  a záverečné ustanovenia
	
(1) Rozhodovanie o prenechaní hnuteľných vecí do nájmu ako aj rozhodnutie o cene nájmu je   v kompetencii príslušného štatutárneho orgánu.
(2) Súčasťou každej zmluvy o nájme bude ustanovenie, podľa ktorého je prenajímateľ  oprávnený navrhnúť zvýšenie ceny nájmu minimálne o mieru ročnej inflácie vyhlasovanej      Štatistickým úradom SR, pod sankciou možnosti ukončenia zmluvného vzťahu. 
(3) V prípadoch nájmov uzatvorených pred dňom účinnosti týchto pravidiel bude mestská časť    v závislosti od konkrétnych zmluvných podmienok iniciovať zvýšenie cien nájmov dohodou tak,  aby tieto zohľadňovali minimálne ceny nájmu určené týmito pravidlami.  
(4) Tieto pravidlá  nadobúda účinnosť 1. januára 2010.

                                                                                              Ing. Ján Sandtner
                                                                                                    starosta